Brian Mikkelsen (KF), 2009-11-26:
Regeringen lægger afgørende vægt på, at man kan demonstrere i fred og ro, uden at man bliver slået i hartkorn med ulovlige aktivister, som laver aktiviststreger, som handler om hærværk, som handler om at genere politiets arbejde.
Vi har fra regeringens side sagt, at vi vil gøre alt, hvad vi kan, for at hjælpe dem, der hjælper os.
Vi vil hjælpe politiet med deres arbejde, vi vil hjælpe redningsfolkene med deres arbejde, og vi vil hjælpe ambulancefolkene med deres arbejde.
Og derfor vil jeg godt slå fast, at det, som vi vil fra regeringens side, er at sikre, at politiet kan passe deres arbejde, at ambulancefolkene kan passe deres arbejde, at brandfolkene kan passe deres arbejde.
Vi vil ikke have hærværk i byen, vi vil ikke have, at ulovlige aktivister saboterer og ødelægger byen og forhindrer politiet i at passe deres arbejde.
Så derfor handler forslaget i al sin enkelhed om, at vi vil sikre en stærk og konsekvent retshåndhævelse i sager om grove forstyrrelser af den offentlige ro og orden.
I dag gælder der allerede meget strenge strafbestemmelser for dem, som deltager i omfattende uroligheder.
Lovforslaget her tager sigte på dem, der er med til at optrappe en sådan tilspidset situation ved på et område, hvor der foregår omfattende uroligheder, at begå hærværk eller lægge hindringer i vejen for, at politi eller redningsfolk kan passe deres arbejde.
Så forslaget her lægger op til, at vi skærper straffen for forhold, som i dag allerede er strafbare.
Der lægges ikke op til at nykriminalisere handlinger, der i dag er lovlige – der tror jeg at nogle af ordførerne fra oppositionen har misforstået forslaget; ærgerligt nok, for det har ligesom afsporet debatten – der foregår ingen nykriminalisering af handlinger, der i dag er lovlige.
Det, vi sikrer med forslaget her, er, at handlinger, der i dag er ulovlige og strafbare, også fremover er ulovlige og strafbare.
Hvorfor er forslaget her så relevant?
Ja, vi har i de sidste par dage i aviserne jo kunnet se, at aktivisterne planlægger ulovligheder, at de udsender manualer, som bevidst handler om, at man undgår at snakke med politiet, bevidst handler om, hvordan man f.eks. ikke skal bruge sin telefon, bevidst handler om, hvordan man så at sige kan ødelægge den gode stemning, der er ved et klimatopmøde, som jo handler om at redde vores miljø og redde verden.
Så derfor handler det altså om, at vi vil give politiet de redskaber, der skal til, for at man kan sikre ro og orden.
Der lægges altså ikke op til at gøre handlinger strafbare, som i dag er lovlige; de handlinger, som i givet fald vil blive omfattet af de foreslåede strafskærpelser, er allerede strafbare efter de gældende regler.
Så summa summarum: Regeringen har et ansvar for at gå hårdt efter hærværksmænd, gå hårdt efter folk, som ødelægger og saboterer politiets og redningsfolkenes arbejde.
Vi påtager os det ansvar; vi fremsætter det her lovforslag, som der heldigvis er et flertal for i det danske Folketing.
Venstrefløjen har et problem, for den taler bevidst om nogle forhold, som ikke er omfattet af det her lovforslag, og det vil jo sige, at man selv må føle, at man har en relativt dårlig sag.
Der er ingenting, som bliver nykriminaliseret i forhold til de handlinger, der i dag er strafbare og ulovlige.